Kegyelem nektek és békesség Istentől, a mi Atyánktól és az Úr Jézus Krisztustól!

Mk 13, 24-27
*24Azokban a napokban pedig, ama nyomorúság után, a nap elsötétedik, és a hold nem fénylik, 25és a csillagok lehullanak az égről, és az egek tartóoszlopai megrendülnek. 26És akkor meglátják az Emberfiát eljönni a felhőkön, nagy hatalommal és dicsőséggel. 27És akkor elküldi az angyalokat, és összegyűjti választottait a négy égtáj felől, a föld szélétől az ég határáig.*

Örök Életre hívott Gyülekezet!

Talán a legtöbben ismerik azt a kísérletet amikor egy szöveget úgy olvastatnak fel az emberekkel, hogy a szavakban az első és az utolsó betű kivételével az összes betű sorrendjét felcserélik, és mégis az emberi agy képes olvasni, tisztán olvasni a szavakat. Csak annyi kell, hogy a kezdő és a végpont fix maradjon és így hiába a közbülső kuszaság, félreérthetőség, összezavarodott pontok, mégis világosan érthető marad a lényeg, az átadni kívánt tartalom.
Mikor az Isten általi teremtettségünkre és szabadítottságunkra gondolunk, mint kezdőpont és az Örök Életre, mint végpont, akkor a kettő között az ember földi élete marad. Ez a sokszor kusza, félreértelmezésekkel tarkított, félelmekkel összezavart hosszabb-rövidebb sor, ami mégis rendezetté, átláthatóvá, megérthetővé válik, ha fixen, mozdíthatatlanul ott van a kezdő és a végpont. Ha azonban kivesszük ezeket a stabil támpontokat, - azaz azt mondjuk, hogy az életem a megszületésemmel, esetleg megfoganásommal indul, amit úgy értelmezek, mint emberi akarat, mint genetikai kód, mint véletlenek együtt állása, valamint, azt vallom, hogy a vég az a földi életemmel értelmezendő, azaz az utolsó szívdobbanással -, tehát a kezdő a kezdő és a végpontot is emberi értelmezés tárgyává teszem, felcserélhetővé, úgy már értelmezhetetlenné válnak a szavak, csak halandzsa lesz a teljes szövegből.
Ezen logika, valamint mai igeszakaszunk alapján hadd tegyem fel a kérdést Örök Élet vasárnapján: Isteni értelemmel megajándékozott az életed, vagy viszonylagos, emberi halandzsa az egész?
Bár igaz, hogy vannak olyan dolgok, amikről nem kell, vagy ma még nem kell tudnunk, amiket még nem kell értenünk, de az Isten alapvetően számodra megszólaló akarata nem ilyen. Egyértelmű a kijelentés, hogy az Úr, mint személyes Teremtőd, Megtartód és Megváltód akar jelen lenni kezdettől, és kegyelemmel arra hív, hogy Nála biztos hely, igazi célba érkezés vár. És lehet, hogy most még nagyon úgy érzed, így a földi versenypályán futva, hogy „csak jussak el valahogy a pálya végéhez, a célba” és akkor ott a vég, de valójában tudjuk, hogy nem így van. A versenyző is, amikor beér a célba, akkor nincs vége mindennek, ott nem filmszakadás, nem a következő verseny várja, hanem az ünnep, amire meghívása van. Éppen így, akár győztesnek, az élen rohanónak érzed magad, akár megfáradtan a középmezőnyben kocogónak, akár levegőért kapkodó sorvégén kullogónak, fontos, hogy ne téveszd szem elől az igazi végét a versenynek, ami nem a célszalag, hanem az ünnep, amire minden versenyző meghívást kapott.
Mégis, ma sokan félnek. A Krisztus nélkül élő emberek között végképp megfigyelhető, hogy tudatosan és tudat alatt is minél messzebbre próbálják távolítani maguktól azt a tényt, hogy a versenynek egyszer vége lesz. Nem akarják, nem merik meghallani az önmaguknak is feltett kérdést: „Mi vár, vagy Ki vár engem?”.
Aztán persze vannak olyanok, akik reménykednének, de a bűneiket, a terheiket nem tudják letenni, elengedni és ezért érzik, hogy így nem fog menni. Nem lehet Jézusba és a földi vágyakba és az emberi akaratba is kapaszkodni egyszerre! Éppen ezért félelem lesz rajtuk úrra, ha az ítéletre gondolnak és mivel nem tudnak teljes lényükkel a Reménységbe kapaszkodni, kettészakadni pedig nem lehet, így reménytelen helyzetként, ijesztő világvégeként van előttük is ez a pillanat.
Az örömünnepre, az Örök Életre, kizárólag Jézus Krisztus a meghívónk. Nem lehet se megfizetni, se kiérdemelni másként. De ne feledd, te is kaptál meghívót! Csak el kell fogadnod Őt, az érted adott kegyelmet!
Nézzük, hogy miként is tanúskodik erről nekünk Márk evangéliuma mai alapigénkben!
*„Azokban a napokban pedig, ama nyomorúság után, a nap elsötétedik, és a hold nem fénylik, 25és a csillagok lehullanak az égről, és az egek tartóoszlopai megrendülnek.”*

Értelmezhetjük ezeket a kijelentéseket úgy is, mint megvalósuló természeti jelenségek. Gondoljunk csak Jézus kereszthalálnak pillanatára. Hasonlóan találkozunk ezekkel a természeti jelekkel is.
De ezeknek a megtapasztalható jelenségeknek többletjelentése is van. Egy részről a fizikai pusztulás jelei, amikről itt egyértelműen kijelenti az Úr, hogy mi ne rettegjünk ezektől, mert a Benne hívők számára ezek nem az igazi halált, az eltörlést jelentik.
Más részről a szavaknak is többlet jelentései vannak. Most nem megyünk végig az összesen, hadd emeljem ki a csillagok lehullásának képét. Ez ma is jól érthetően kapcsolódik össze az emberi hiúság és nagyravágyás végének, végső bukásának képével. A csillag szavunk ugye a pontos fordítása az angolból átvett sztár kifejezésünknek. Az emberi hatalmasságok, az ember önsztárolása, az önmagunk középpontba való állításának a végét jelenti ez a kép. Amikor többé már nem tudja se önmagával, se mással elhitetni az ember, hogy ő hatalmas, erős és érvényesíteni tudja az akaratát. Lehull a magas lóról, a szépen építgetett piedesztálokról az ember, és elkerülhetetlenül szembesül azzal, hogy milyen apró, semmiség ő az Istenhez képest, akinek a titulusára, a hatalmára és tudására vágyott hasonlítani a világban.
De nem csak ma érthető kép ez. Gondoljunk csak az ószövetségi Bábel tornyának építésére, vagy Ézsaiás gúnydalára a babiloni hatalmas királlyal kapcsolatban: „*Pedig ezt mondtad magadban: Fölmegyek az égbe, Isten csillagai fölé emelem trónomat, odaülök az istenek hegyére a messze északon. Fölmegyek a felhők csúcsára, hasonló leszek a Felségeshez!*”.
Igen, azt gondolom, hogy a hívő ember számára ezek a képek nem rettenetet, nem iszonyatos világvégét hordoznak, hanem annak bizonyosságát, hogy az Isten igazsága fényt derít minden hamisságra, minden önhittségre, minden istentagadás. Az Ítélet pillanatában, ha a földi környezet pusztulására, vagy a fizikai halálra gondolunk, és nem Krisztus ígéretére, az Örök Életre kegyelmére, akkor megrettenünk talán ezektől, de ha a bűneinkre és arra, hogy nekünk a Megváltónk által már a kegyelem kihirdetésre került, és valóban ebbe kapaszkodunk bele, akkor mindezekben a jövőképekben nem lesz semmilyen rémület, vagy pusztulás jelen a számunkra. Hiszen, ahogyan mai igénkben is olvashatjuk: „*26És akkor meglátják az Emberfiát eljönni a felhőkön, nagy hatalommal és dicsőséggel. 27És akkor elküldi az angyalokat, és összegyűjti választottait a négy égtáj felől, a föld szélétől az ég határáig.”*

Akkor meglátjuk Őt. Akkor vége a szó közepén lévő betűk kuszaságának, és hirtelen tiszta, világosan és egyértelműen érthető lesz minden. Akkor végre teljesen szabad leszel, hogy lásd, azaz színről színre megismerd a te Megváltódat. Ezért vallom, hogy ez a végpont nem lehet más, mint az öröm kezdete, az ünnep kezdete. Mert az igazi Hatalmasság, az igazi Dicsőség fog maga köré gyűjteni mindenkit, aki oda vágyik, az Ő közelébe, a meghirdetett kegyelembe.

Tudom, hogy sok a katasztrófa film a tévében, hogy mennyit riogatnak a híradásokkal, hogy mértéktelen fogyasztásra és értelmetlen felhalmozásra sarkal világ, de ez számunkra nem szabad, hogy másnak tűnjön, mint világi halandzsának.
Az Isten akarata, az Ő neked is szóló terve nem halandzsa és nem is katasztrófa. Te szabad lehetsz ezektől a rémületektől és anyagi révületektől is. Hiszen a meghívó már ott van a kezedben. Meghívott, elhívott vagy a Krisztussal való életre, Örök Életre. Ezt pedig nem fogja senki se visszavonni, senki se ellopni, csak te ne feledkezz meg róla! Ne iktasd a sok-sok földi hívás közé, ne rakd a fiókba, hogy talán egyszer még előveszed, de ma még nem fontos. Legyen már ma ott a kezedben, legyen már ma ott a szíveden a biztos öröm, az Úr téged megszabadított és kegyelemmel vár az Ő ünnepi asztalához! Legyen a mi életünkön is már ma látható és tapasztalható – mindenféle halandzsa helyett – az, amit Péter apostol levelében olvastunk az oltár előtti igében: *„Mivel pedig mindezek így felbomlanak, milyen szentül és kegyesen kell nektek élnetek, 12akik várjátok és siettetitek az Isten napjának eljövetelét, amikor majd az egek lángolva felbomlanak, és az elemek égve megolvadnak! 13De az ő ígérete szerint új eget és új földet várunk, amelyben igazság lakik.”.* Ez az igazság, ez az ígéret tegye rettegés helyett, Krisztus-ünnepé már ma az életedet! Ámen